Die 2002 Formule Een Britse Grand Prix is op 7 Julie 2002 op die Silverstone-renbaan in Silverstone, Brittanje gehou. Dit was die tiende wedren van die kampioenskapseisoen en is deur Michael Schumacher in sy Ferrari gewen. Die wedren het in droë toestande begin. In die opwarmingsrondte kon Rubens Barrichello weens 'n steeks enjin nie wegkom nie en hy moes agter wegspring. Juan Pablo Montoya neem die voortou met Michael Schumacher en Kimi Räikkönen op sy hakke. Barrichello het vinnig daarin geslaag om homself tot die agtste plek op te werk. Na ongeveer 11 rondtes het dit begin reën en almal is die kuipe binne vir reënbande. McLaren het met David Coulthard gedobbel deur hom langer op die nat baan te laat, maar hoewel dit hom 'n ruk lank die voortou in die wedloop gegee het, was dit 'n groot fout omdat hy daarna meer tyd verloor het. In die res van die wedren het McLaren bly foute maak: Coulthard het vir reënbande ingekom, waarna dit ophou reën het, hy is ingebring vir gladde bande, waarna dit minder as 'n rondte later weer begin reën het.